kardosdrur/scandi-wiki huggingface dataset:
Harry Shum Jr.

Harry Shum, Jr. (kinesisk: 岑勇康 , født 28. april 1982) er en amerikansk danser, skuespiller, koreograf og sanger. Han er bedst kendt for sin rolle som Mike Chang i Fox tv-serie Glee. Han spillede også rollen som Magnus Bane i tv-serien Shadowhunters. Han har optrådt i dansefilm, såsom Stomp the Yard, You Got Served, Step Up 2: The Streets og Step Up 3D. Han spiller også karakteren Elliot Hoo i The Legion of Extraordinary Dancers.

Opvækst 
Shum blev født i Puerto Limón , Costa Rica den 28. april 1982. Hans mor er fra Hong Kong, og hans far er fra Guangzhou, Kina. De flyttede til Costa Rica, hvor Shum og hans to ældre søstre blev født. Da Shum var seks år gammel, flyttede familien til San Francisco, Californien.  Han siger: "Jeg føler, jeg har fået det bedst af så mange verdener. Jeg taler kinesisk og spansk. Spansk er faktisk mit første sprog, før jeg lærte kinesisk og engelsk".  I et interview sagde han, at hans tidligste motivationer til at danse var fra Ginuwine, Dru Hill, og Usher, før han blev påvirket af ikoniske dansere som Gene Kelly og Michael Jackson.

Shum dimitterede fra Arroyo Grande High School i 2000. Han startede med at danse med sit high school danseteam, og fortsatte sin karriere i San Francisco under flere forskellige studier. Han inddrager forskellige stilarter i sin dans.

Shum blev optaget på San Francisco State University, men det holdt kun tre måneder, før han besluttede at forfølge en karriere i dans og underholdning.

Kilder

Eksterne henvisninger 
 

Skuespillere fra USA
Hove-senderen

Hove-senderen, også kaldet København Vest-senderen, er en dansk radio- og tv-sendemast, der blev opført i 1987 som led i etableringen af TV 2's sendenet.

Senderen, der er en 320 m høj gittermast med barduner, står i Hove tæt ved Herringløse vest for København og dækker således hele det storkøbenhavnske område. Masten ejes af Teracom og benyttes i dag af alle digitale DR-TV kanaler, Boxer TV, omkring 20 DAB+ radiokanaler og FM-radiokanalen MyROCK.

Kilde 

 Om Hove-senderen på Den Store Danske

Etableret i 1987
Sendestationer i Danmark
Bygninger, konstruktioner og anlæg i Egedal Kommune
Gunnel Vallquist

Gunnel Vallquist (født 19. juni 1918 i Stockholm i Sverige, død 11. januar 2016) var en svensk forfatter og kritiker, og medlem af Svenska Akademien siden 1982. Som katolik har Vallquist frem for alt skrevet essayer i religiøse emner. Hendes største værk er den svenske oversættelse af Marcel Prousts På sporet af den tabte tid, der udkom 1965–82.

Vallquist var datter af oberstløjtnant Gunnar Vallquist og oversætteren Lily, født Söderberg. Efter studier i romanske sprog, litteraturhistorie og nordiske sprog ved Uppsala Universitet blev hun magister i filosofi 1946.

Derefter flyttede hun til Frankrig og fik kontakt med Sven Stolpe. Vallquist havde på det tidspunkt konverteret til katolicismen og havde siden studenterårene skrevet for katolske tidsskrifter. Fra Frankrig fortsatte hun sit arbejde som skribent ved Bonniers Litterära Magasin, Dagens Nyheter og fra 1952, ved Svenska Dagbladet som essayist og kulturskribent. Hendes magnum opus, oversættelsen af Marcel Prousts På sporet af den tabte tid, påbegyndte hun i 1950. Som kulturskribent introducerede Vallquist en del fransk litteratur i Sverige.

I et par år i 1950'erne var Vallquist bosat i Rom. Der påbegyndte hun en biografi over Giorgio La Pira, en katolsk forgrundsfigur fra Firenze i efterkrigstiden.

Vallquists første bog, Något att leva för fra 1956 var en essaysamling. Hendes øvrige udgivne bøger var også faglitteratur, men med tiden med tiltagende skønlitterære træk. I sin Dagbok från Rom (4. bind, 1964–66) rapporterede hun fra Det andet Vatikankoncil. Centrale kirkepolitiske og aktuelle teologiske spørgsmål har været gentagne emner for Vallquists forfatterskab.

Siden 1976 har Vallquist været teologisk æresdoktor ved Lunds Universitet. I 1982 efterfulgte hun Anders Österling i Svenska Akademien. I 1981 fik hun professortite af den svenske regering.

Kilder 
 Svenska Akademiens side om Gunnel Vallquist 

Personer fra Stockholm
Medlemmer af Svenska Akademien
Oversættere fra Sverige
Faglitterære forfattere fra Sverige
Essayister fra Sverige
Svensksprogede forfattere fra Sverige
Æresdoktorer ved Lunds Universitet
Allenby-broen

Allenby-broen, også kendt som Kong Hussein-broen, er en bro over Jordan-floden. Den forbinder Vestbredden med Jordan og er det eneste sted, hvorigennem palæstinensere kan komme til og fra Vestbredden.

Den oprindelige bro blev opført i 1918 over resterne af en gammel osmannisk bro; initiativtageren til broens opførelse var den britiske general Edmund Allenby, efter hvem broen er opkaldt. Broen blev ødelagt af Palmach-partisaner i 1946 og senere under seksdageskrigen i 1967. Den blev genopbygget som gitterbro i 1968, og efter fredsaftalen i 1994 mellem Israel og Jordan blev der opført en moderne bro ved siden af den gamle. Nu anvendes kun den nye bro til transport.

Jordan
Bygninger, konstruktioner og anlæg
Gitterbroer
Schwarz-koncernen

Schwarz Beteiligungs GmbH er en tysk detailhandelsvirksomhed der fungerer som moderselskab til supermarkedskæderne Lidl og Kaufland. Ifølge Retail Digital havde koncernen i 2011 en omsætning på 77,22 mia. US$, hvilket gjorde den til verdens 6. største. Schwarz Beteiligungs GmbH er ejet af Dieter Schwarz Stiftung GmbH (99,9 %) og Schwarz Unternehmenstreuhand KG (0,1 %); sidstnævnte har 100 % af stemmerettighederne. Schwarz-koncernen har hovedsæde i Neckarsulm.

Schwarz-koncernen havde i 2010 ca. 10.000 butikker på verdensplan (ca. 9000 Lidlbutikker, her af 3.200 i Tyskland og ca. 1000 Kauflandbutikker, heraf 580 i Tyskland). I alt har virksomheden afdelinger i mere end 20 lande. E-handel drives af Schwarz E-Commerce som er et søsterselskab til Lidl.

Historie 
Virksomheden er grundlagt som et familieforetagende af Dieter Schwarz og faren Josef Schwarz i 1973. Navnet var i begyndelsen Lidl & Schwarz KG.

Kilder 

Detailvirksomheder fra Tyskland
Victor Ponta

Victor Viorel Ponta (født 20. september 1972 i Bukarest, Rumænien) er en rumænsk politiker, han var premierminister mellem 7. maj 2012 og til hans tilbagetrædelse den 5. november 2015.

Han er leder af det socialdemokratiske parti siden 2010 og tilhører venstrealliancen Socialliberal Union.
Han er indædt modstander af siddende Præsident Traian Băsescu, som udpegede ham til premierminister i og med, at han repræsenterede flertallet i parlamentet. Der er i flere sammenhænge rejst tvivl om Pontas CV og hans akademiske færdigheder, hvorefter grader blev fjernet fra hans officielle CV. Desuden er han i sin doktorafhandling anklaget for plagiat.

Referencer

Eksterne henvisninger 

 Pontas officielle hjemmeside (på rumænsk)

Politikere fra Rumænien
Panamá Viejo

Panama Viejo er de resterende dele af den gamle Panama City og landets tidligere hovedstad. Den er beliggende i en forstad til den moderne by. Sammen med Panama Citys historiske kvarter blev Panama Viejo i 1997 optaget på UNESCOs Verdensarvsliste.

Byen blev grundlagt d. 15. august 1519 af Peter Arias og 100 andre personer, og på det tidspunkt var det den første permanente koloniale afvikling ved Stillehavet. Kort efter grundlæggelsen blev byen udgangspunkt for ekspeditioner til Peru og var en vigtig base for guld og sølv som blev sendt til Spanien.

I 1539 og 1563, blev byen ramt af brande der ødelagde dele af den, men de forhindrede ikke byens fortsatte udvikling. I 1610 havde byen nået en befolkning på 5.000, med 500 huse og et par klostr, kapel, Hospital og domkirke.

I begyndelsen af 1600, blev byen angrebet adskillige gange af pirater samt oprindelige folk fra Darién. Den 2. maj 1620, ødelagde et jordskælv flere bygninger i byen, og d. 21. februar 1644 ødelagde en stor brand 83 religiøse bygninger, herunder domkirken. På dette tidspunkt boede der ca. 8000 mennesker i byen.

I 1671 angreb den berømte engelske pirat Henry Morgan byen med 1400 mænd der marcherede fra den Karibiske kyst og junglen til byen. Morgans styrker besejrede byens milits og fortsatte plyndring af Panama. Det vides ikke om det var Morgan og hans hær eller det var General Don Juan Pérez de Guzmán, der gav ordre til at sprænge krudt magasiner hvilket resulterede en brand som ødelagde byen. Morgans angreb forårsagede flere tusinde dræbte og en ny by blev efterfølgende bygget nogle kilometer vest for den oprindelige placering.

Verdensarvsområder i Panama
Jens Steffensen

Jens Peder Steffensen (født 13. juli 1881 i Halsted, død 30. oktober 1962 i København) var en dansk slagter og fabrikant.

Han blev udlært som slagter i 1903 og flyttede til København, hvor han blev ansat hos en kongelig hofleverandør. Steffensen bestemte sig for at blive selvstændig og åbnede i 1910 en pølsefabrik på Amager. Da det gik godt, købte han en leverpostejsfabrik i 1916 og blev grosserer.

Produktionen blev flyttet ind i Den Hvide Kødby ved åbningen i 1934, samtidig med grosserer Søren Houlberg også flyttede sin produktion hertil. J. Steffensens fabrikker blev Leverandør til Det Kongelige Danske Hof i 1956.

Fabrikken blev overtaget af De Samvirkende Danske Andelsslagterier og Privatslagteriernes Organisation i 1966; som også havde overtage S. Houlberg A/S syv år tidligere.

Forenede Sjællandske Andelsslagterier (FSA) opkøbte firmaet, og firmaet skiftede i 1986 navn til Steff-Houlberg. I 2002 blev Steff-Houlberg overtaget af Danish Crown. Navnet er bibeholdt som varemærke for koncernens pølser. De produceres i dag af Tulip.

Han er begravet på Taarbæk Kirkegård.

Eksterne henvisninger 
 

Fabrikanter fra Danmark
Grosserere fra Danmark
Personer fra Lolland
Danskere i 1900-tallet
Slagtere fra Danmark
Jesper Larsen

Jesper Larsen (født 1969) er en dansk journalist, der er studievært på DR2's nyhedsprogram Deadline.

Larsen blev uddannet journalist fra Danmarks Journalisthøjskole i 1995 og blev efterfølgende ansat på Jyllands-Postens Christiansborg-redaktion. Her var han til 1998, hvor han kom til Berlingske Tidende. Først som journalist på samfundsredaktionen, fra 2000 som korrespondent i Stockholm og Bruxelles, og fra 2004 som politisk redaktør. I 2007 kom til han til DR, hvor han først blev vært på Debatten på DR2 og senere på Deadline samme sted.

Jesper Larsen blev efter offentliggørelsen af fortrolige trusselsvurderinger fra Forsvarets Efterretningstjeneste forud for Irak-krigen tiltalt med påstand om fængselsstraf for at have skadet Danmarks sikkerhed, men blev sammen med de øvrige tiltalte, daværende chefredaktrør Niels Lunde og journalist Michael Bjerre, i 2006 pure frifundet i retssagen, der var principiel og vakte stor opsigt, også internationalt. Kilden til de offentliggjorte trusselsvurderinger, Frank Grevil, blev imidlertid idømt fire måneders ubetinget fængsel.

Larsen er medforfatter til bogen Blindt ind i Basra - Danmark og Irak-krigen, der udkom på Gyldendal i 2008.

Kilde
 Om Jesper Larsen på Deadlines hjemmeside

Journalister fra Danmark
Ansatte i DR
Studieværter på Deadline
Faglitterære forfattere fra Danmark
Journalister ved Berlingske
Dansksprogede forfattere fra Danmark
Sagsomkostninger

Sagsomkostninger er de omkostninger en part i en retssag har i forbindelse med førelse af sagen. Dette kan f.eks. være et advokatsalær og i civile sager tillige udgifter til godtgørelse til vidner, omkostninger til afholdelse af syn og skøn eller vederlag for erklæringer fra særligt sagkyndige. Reglerne for domstolenes behandling af spørgsmål om sagsomkostninger er behandlet i retsplejelovens kapitel 30.

Fritagelse for at betale sagsomkostninger  
Såfremt en part ikke kan betale de omkostninger der er forbundet med at føre sagen uden at lide væsentligt økonomisk afsavn, vil parten kunne søge Fri proces hos domstolene eller Civilstyrelsen.

Retten kan desuden bestemme, at den tabende part ikke eller kun delvist skal erstatte modparten de påførte udgifter, hvis særlige grunde taler for det, jf. retsplejelovens § 312, stk. 1. Dette kan være hvis sagen har principiel karakter eller videregående betydning.

Delvist vundne sager indenfor civilprocessen 
Ved delvist vundne sager, hvori ingen af parterne har fået fuldt medhold i deres påstand kan retten pålægge en af parterne at betale delvise sagsomkostninger. 

Indenfor civilprocessen er begrebet behandlet af retsplejelovens § 313, der er sålydende:

§ 313. Når hver af parterne for en del taber og for en del vinder sagen, pålægger retten en af parterne at betale delvise sagsomkostninger til modparten eller bestemmer, at ingen af parterne skal betale sagsomkostninger til modparten.

Stk. 2. Retten kan dog pålægge en af parterne at betale fulde sagsomkostninger til modparten, når modpartens påstand kun i en mindre betydelig grad afviger fra sagens udfald, og afvigelsen ikke har medført særskilte omkostninger.

Ekstern henvisning 
 Domstol.dk – Sagsomkostninger 
 Bekendtgørelse af lov om rettens pleje – Sagsomkostninger

Noter 

Retsvæsen
Jura
Retsvidenskab
Juridiske begreber
Syn og skøn

Syn og skøn er et bevis i en retssag, der fremkommer ved at Retten anmoder en fagperson - en syns- og skønsmand - om at besvare nogle spørgsmål. Den fagkyndige foretager en undersøgelse af det, som sagen drejer sig om. Derefter laver han/hun en skriftlig besvarelse af de spørgsmål, som retten har stillet. Det hedder en syn- og skønserklæring. Reglerne for domstolenes behandling af spørgsmål om syn og skøn er behandlet i retsplejelovens kapitel 19.

Referencer

Ekstern henvisning 
 Domstol.dk – Syn og skøn 
 Bekendtgørelse af lov om rettens pleje – Syn og skøn

Jura
Peer Lorenzen

Peer Lorenzen (født 20. maj 1944 på Frederiksberg) er tidligere højesteretsdommer. Peer Lorenzen var den danske dommer i Den Europæiske Menneskerettighedsdomstol fra den 1. november 1998 til den 1. april 2014 hvor han blev efterfulgt af Jon Fridrik Kjølbro. Den 16. april 1997 blev Lorenzen udnævnt til Kommandør af Dannebrogordenen.

Karriere 
Lorenzen blev uddannet cand.jur. på Aarhus Universitet i 1969. Han var dommer ved Vestre Landsret fra 1982 til 1994 og landsrettens præsident 1992-1994. Herefter blev han udpeget som dommer ved Højesteret. I 1998 blev han udpeget til dommer ved Den Europæiske Menneskerettighedsdomstol, og var fra 2006 til 2011 præsident for én af de fem sektioner ved domstolen.

Referencer 

Personer fra Frederiksberg
Dommere ved Den Europæiske Menneskerettighedsdomstol
Højesteretsdommere fra Danmark
Kommandører af Dannebrog
Personer i Kraks Blå Bog
Advokatsalær

Advokatsalær er et salær betalt til en advokat for dennes arbejde, og det udgør dermed en del af sagsomkostningerne. 

Der gælder ikke én fast timepris for alle advokater, da det er i strid med konkurrencereglerne i Danmark. 

Advokater kan ikke fuldstændigt frit fastsætte deres salær. Advokater må ifølge retsplejelovens § 126 kun tage et rimeligt salær for deres arbejde. Advokaten skal desuden, hvis klienten er almindelig forbruger, uopfordret fortælle denne, hvad bistanden kommer til at koste. Hvis det ikke er muligt, skal advokaten oplyse om, hvilke hovedelementer der vil indgå i salærberegningen.

Hvis en klient er utilfreds med advokatens salær, kan klienten klage til Advokatnævnet. 

Landsretterne har lavet en vejledning til satser pr. 1. januar 2009 for fastsættelsen af et passende beløb til dækning af udgifter til advokatbistand i proceduresager. Dette repræsenterer dermed den del af sagsomkostningerne, der kan blive dækket af modparten i fald man vinder retssagen. Advokatsalæret vil dog oftest være højere.

Ekstern henvisning 
 Advokatsamfundet – Advokatsalær 
 Landsretterne vejledning vedrørende advokatsalærer 

Referencer:

Jura
Taksbladet rademos

Taksbladet rademos (Fissidens taxifolius) er et almindeligt mos i Danmark på næringsrig bund, især i skove.

Mosset dannet lave puder af 1-2 cm lange stængler, der ofte er orienteret i samme retning. Bladene er toradede og forneden dobbelte og bådformede. De er fint tandede langs hele randen og mangler randsøm. Ribben er af bladets længde eller udløbende. Taksbladet rademos er pleurokarp i modsætning til f.eks. toprademos (Fissidens bryoides). Sporehuse er ret almindelige.

Kilder 
 Andersen, A.G. et al. Den danske mosflora. I. Bladmosser, 1976, Gyldendal, .

Eksterne henvisninger 

Dicranales
Planter i Danmark
Scottish Cup 1900-01

Scottish Football Association Challenge Cup 1900–01 var den 28. udgave af Scottish Football Association Challenge Cup, nutildags bedre kendt som Scottish Cup. Første runde blev påbegyndt den 5. januar 1901, og turneringen blev afsluttet den 6. april 1901, hvor Heart of Midlothian FC vandt finalen over Celtic FC med 4-3. Sejren var Hearts' tredje i turneringens historie, og de to første blev vundet i sæsonerne 1890-91 og 1895-96.

Resultater

Heart of Midlothian FC's vej til sejren

Første runde

Anden runde 

Seksten hold spillede om otte pladser i kvartfinalerne.

Kvartfinaler 

I kvartfinalerne spillede de otte vindere fra ottendedelsfinalerne om fire pladser i semifinalerne.

Semifinaler

Finale

Kilder / eksterne henvisninger 
 London Hearts Supporters Club – Scottish Cup Results for 1900-01 
 RSSSF – Scotland Cup Results 1873/74-1877/78 and 1889/90-1995/96 
 IFFHS: Scottish Cup 1900/01 
 Scottish FA – Scottish Cup Final Archive – 1900/01 - Final

Noter 

Sæsoner i Scottish Cup
Fodbold i 1900
Fodbold i 1901
Matthias Wad

Matthias Wad (født 18. maj 1816 på Boelsgaarden i Brovst Sogn, Øster Han Herred, død 16. marts 1897) var en dansk præst, far til G.L. Wad. 

Matthias Wad var søn af gårdejer Ditlev Wad (1784-1842) og Karen Nyegaard (1796-1839). Efter at have gennemgået Aalborg Katedralskole blev han student 1835 og 1840 teologisk kandidat. Derpå fik han bolig på Borchs Kollegium og var i en halv snes år en søgt og meget skattet manuduktør og hyppig opponent og respondent – respondentissimus blev han for spøg kaldt – ved universitetets disputatser. I 1850 blev han kaldet til sognepræst for Seden og Aasum ved Odense, og der kom han, der selv var en discipel af Grundtvig, ind i en grundtvigsk præstekreds, som hurtig lærte at sætte pris både på hans hoved og hans hjerte. 

Vilhelm Birkedal kalder Matthias "en aandelig Adelsmand" og giver ham det vidnesbyrd, at den trofaste ven, der var så forskellig fra ham selv, "tilførte ham meget, som han trængte til for sin personlige Udvikling". I 1860 blev Wad forflyttet til Korsør og Taarnborg, og der virkede han i 35 år med stor nidkærhed under megen påskønnelse fra alle sider. 2. pinsedag 1871 havde han den glæde at prædike ved den nye Sankt Povls Kirkes indvielse. Da han mærkede alderens tryk, tog han 1895 sin afsked.

Kilder 
 

Præster fra Danmark
Teologer fra Danmark
Danskere i 1800-tallet
Idrætsforeningen Arbejdersport Aarhus

Idrætsforeningen Arbejdersport Aarhus - i daglig tale ASA - er stiftet i 1933 og består af en fodboldafdeling og en håndboldafdeling. 

ASA Fodbold holder til på Frederiksbjerg på det eneste større fodboldanlæg indenfor Ringgaden i Århus, så der spilles fodbold i Aarhus centrum.

ASA Håndbold spiller i Frederiksbjerghallerne oven på Århus Svømmestadion.

Op igennem 1980'erne kunne man også spille softball ved ASA Softball, som senere blev til Århus Baseball Softball klub

Referencer

Eksterne henvisninger 
 ASA Fodbold
 ASA Håndbold

Fodboldklubber under DBU Jylland
Sportsklubber i Aarhus
Ove Fich

Ove Fich (født 16. marts 1949 i Odense, død 20. februar 2012) var en dansk atomfysiker, forfatter og politiker, der var medlem af Europa-Parlamentet fra 1979 til 1989, af Folketinget fra 1990 til 1999 og af regionsrådet i Region Sjælland fra 2005 til 2009, valgt for Socialdemokraterne.

Fich blev student fra Horsens Statsskole i 1968 og blev cand.scient. i teoretisk kernefysik fra Aarhus Universitet i 1974. Han var efterfølgende ansat som forsker samme sted og kom senere til Centre Européen de Recherche Nucléaire i Genève, hvor han var til han i 1977 blev valgt til generalsekretær i IUSY, verdensorganisationen af socialdemokrater. Det blev begyndelsen på hans politiske karriere.

Ved valget til Europa-Parlamentet i 1979 blev han stedfortræder for Socialdemokratiet og indtrådte i parlamentet i stedet for Kjeld Olesen da Olesen blev udenrigsminister i oktober 1979. Han blev genvalgt i 1984. I 1990 blev han medlem af Folketinget for Socialdemokraterne i Roskilde Amtskreds og var blandt andet formand for Folketingets Europaudvalg. Han forlod Folketinget 27. januar 1999 efter at han aftenen forinden var blevet taget for spirituskørsel. Han fortalte efterfølgende åbent om sit alkoholmisbrug og gik i behandling, men uden succes. 

Fich fungerede fra 1999 som freelancekonsulent og foredragsholder, ligesom han var tilknyttet Roskilde Højskole og Sorø Akademi, hvor han underviste i fysik. Fra 2005 til 2009 var han desuden medlem af regionsrådet i Region Sjælland for Socialdemokraterne. Han genopstillede ikke ved valget i 2009.

Han har bl.a. udgivet bogen Europa-parlamentet - før, nu og i fremtiden.

Kilde
 gravsted.dk
 Ole Fich fylder 60 Vejle Amts Folkeblad 16. marts 2009
 Ole Fich død  Roskilde Avis 12. maj 2012

Personer fra Odense
Fysikere fra Danmark
Faglitterære forfattere fra Danmark
Socialdemokrater fra Danmark
Medlemmer af Europa-Parlamentet fra Danmark 1979-1984
Medlemmer af Europa-Parlamentet fra Danmark 1984-1989
Tidligere folketingsmedlemmer fra Socialdemokraterne
Regionsrådsmedlemmer fra Socialdemokratiet
Folketingsmedlemmer i 1990'erne
Foreningsformænd fra Danmark
Personer i Kraks Blå Bog (afdøde)
Dansksprogede forfattere fra Danmark
Personer med tilknytning til CERN
Fissidens

Fissidens (Rademos) er en slægt af mosser med omkring 1100 arter, hvoraf ti findes i Danmark. Navnet Fissidens betyder 'spaltet tand' og hentyder til peristomets tænder, der er dybt kløvede. Fissidens er den eneste slægt i familien Fissidentaceae
.

Karakteristisk for arterne i slægten Fissidens er bladene, der er toradede og forneden dobbelte og bådformede. Nogle arters blade har en randsøm af lange, smalle celler. Cellerne er i øvrigt små og sekskantede. Arterne er enten pleurokarpe eller akrokarpe.

Danske arter 
De fleste danske arter er sjældne. Kun taksbladet rademos, toprademos og kærrademos er almindelige.

 Bækrademos Fissidens pusillus
 Finbladet rademos Fissidens gracilifolius
 Grønlig rademos Fissidens viridulus
 Kærrademos Fissidens adianthoides
 Klipperademos Fissidens cristatus
 Lerrademos Fissidens exilis
 Taksbladet rademos Fissidens taxifolius
 Toprademos Fissidens bryoides
 Tør rademos Fissidens dubius
 Tørverademos Fissidens osmundoides

Noter

Kilder 
 Smith, A. J. E. The Moss Flora of Britain and Ireland, 2004, Cambridge University Press, 
 Mogensen, G.S. & Goldberg, I. Danske og latinske navne for mosser, der forekommer i Danmark, 2005. pdf-dokument 

Mosslægter
Dicranales
Rhabdoweisiaceae

Rhabdoweisiaceae er en familie af mosser med 16 slægter, hvoraf seks findes i Danmark.

Arterne i denne familie har ægformede til lancetformede blade med foroven kvadratiske celler. Sporehusene er oprette.

De stjernemærkede er de slægter, der er repræsenteret ved arter, som vokser i Danmark.
 Pudemos (Amphidium)*
 Arctoa
 Hundetandsmos (Cynodontium)*
 Bredtand (Dichodontium)*
 Krøltuemos (Dicranoweisia)*
 Glyphomitrium
 Holodontium
 Hymenoloma
 Kiaeria
 Oncophorus
 Oreas
 Smudsmos (Oreoweisia)*
 Pseudohyophila
 Tuemos (Rhabdoweisia)*
 Symblepharis
 Verrucidens

Noter

Kilder 
 Mogensen, G.S. & Goldberg, I. Danske navne for Tørvemosser, Sortmosser, og Bladmosser der forekommer i Danmark, 2005. PDF-dokument
 Smith, A. J. E. The Moss Flora of Britain and Ireland, 2004, Cambridge University Press, 
 Bernard Goffinet – Bryology (and Lichenology) Systematik

Mosfamilier
Dicranales